“หุ้นเอเชีย” เปิดบวก! หวัง “จีน” ประกาศข้อมูลตัวเลขศก.เติบโต
“หุ้นเอเชีย” เปิดบวก! นักลงทุนจับตาข้อมูลเศรษฐกิจจีนหลายรายการที่มีกำหนดเปิดเผยในวันนี้ ได้แก่ ดัชนีราคาบ้านเดือนต.ค., การผลิตภาคอุตสาหกรรมเดือนต.ค. เป็นต้น
15 พ.ย. 2564

ผู้สื่อข่าวรายงานว่า ตลาดหุ้นเอเชียเปิดบวกในวันนี้ ขณะที่นักลงทุนจับตาข้อมูลเศรษฐกิจจีนหลายรายการ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 29,807.37 จุด เพิ่มขึ้น 197.4 จุด หรือ +0.66%, ดัชนี HSI ตลาดหุ้นฮ่องกงเปิดวันนี้ที่ 25,437.99 จุด เพิ่มขึ้น 110.02 จุด หรือ +0.43% และดัชนี SSE Composite ตลาดหุ้นจีนเปิดวันนี้ที่ 3,542.90 จุด เพิ่มขึ้น 3.80 จุด หรือ +0.11% 
ด้านนักลงทุนจับตาข้อมูลเศรษฐกิจจีนที่มีกำหนดเปิดเผยในวันนี้ ได้แก่ ดัชนีราคาบ้านเดือนต.ค., การผลิตภาคอุตสาหกรรมเดือนต.ค., ยอดค้าปลีกเดือนต.ค., อัตราว่างงานเดือนต.ค. และการลงทุนในสินทรัพย์ถาวรเดือนต.ค.
สำหรับข้อมูลเศรษฐกิจที่รายงานไปแล้ว สำนักงานคณะรัฐมนตรีญี่ปุ่นเผยรายงานเบื้องต้นว่า ผลิตภัณฑ์มวลรวมภายในประเทศ (GDP) ไตรมาส 3/2564 หดตัวลง 3% เมื่อเทียบเป็นรายปี ซึ่งเป็นการหดตัวครั้งแรกในรอบ 2 ไตรมาส เนื่องจากการแพร่ระบาดรอบใหม่ของโรคโควิด-19 ได้ส่งผลกระทบต่อการใช้จ่ายผู้บริโภคของญี่ปุ่น
ทั้งนี้หากเทียบเป็นรายไตรมาส ตัวเลข GDP ไตรมาส 3 ของญี่ปุ่นหดตัวลง 0.80% ซึ่งมากกว่าที่นักวิเคราะห์คาดการณ์ว่าจะหดตัวเพียง 0.2%
อย่างไรก็ตามข้อมูลของสำนักงานคณะรัฐมนตรีญี่ปุ่นยังระบุด้วยว่า การอุปโภคบริโภคในภาคเอกชน ซึ่งคิดเป็นสัดส่วนกว่าครึ่งหนึ่งของระบบเศรษฐกิจญี่ปุ่นนั้น ปรับตัวลง 1.10% ในไตรมาส 3 ซึ่งมากกว่าที่นักวิเคราะห์คาดการณ์ว่าจะลดลงเพียง 0.50%
 
 